﻿Преузето са [www.pravno-informacioni-sistem.rs](http://www.pravno-informacioni-sistem.rs/)

**999**

На основу члана 123. тачка 3. Устава Републике Србије, а у вези са чланом 3. став 1. тачка 1) Закона о пољопривреди и руралном развоју („Службени гласник РС”, бр. 41/09, 10/13 – др. закон, 101/16, 67/21 – др. закон и 114/21) и члана 17. став 1. и члана 42. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон),

Влада доноси

**УРЕДБУ**

**о изменама Уредбе о финансијској подршци пољопривредним произвођачима шећерне репе рода 2023. Године**

**(Објављено у „Службеном гласнику РС“, број 18/2024 од 08.03.2024. године)**

Члан 1.

У Уредби о финансијској подршци пољопривредним произвођачима шећерне репе рода 2023. године („Службени гласник РС”, број 123/22), члан 2. мења се и гласи:

„Члан 2.

Право на коришћење финансијске подршке пољопривредним произвођачима шећерне репе рода 2023. године у складу са овом уредбом остварују пољопривредна газдинства правних лица и предузетника, разврстаних у микро, мала или средња правна лица у складу са законом којим се уређује рачуноводство, као и физичка лица – носиоци комерцијалних породичних пољопривредних газдинстава (у даљем тексту: пољопривредни произвођач), под условом да:

1) су уписани у Регистар пољопривредних газдинстава у складу са законом којим се уређује пољопривреда и рурални развој (у даљем тексту: Регистар) и да се налазе у активном статусу у Регистру;

2) су у 2023. години у Регистру пријавили површине под шећерном репом у складу са посебним прописом којим се уређује регистрација пољопривредних газдинстава;

3) су директно или преко откупљивача уговорили испоруку шећерне репе правном лицу регистрованом за обављање делатности производње шећера (у даљем тексту: произвођач шећера);

4) су целокупан остварени принос шећерне репе на уговореним површинама испоручили произвођачима шећера;

5) пољопривредни произвођач и произвођач шећера нису повезана лица у складу са законом којим се уређују привредна друштва.

Пољопривредни произвођач правно лице из става 1. овог члана право на финансијску подршку у складу са овом уредбом остварује и ако није члан холдинга или концерна, односно ако није у групи повезаних лица у којој су неки од чланова велика правна лица у складу са законом којим се уређује рачуноводство.”.

Члан 2.

У члану 4. став 2. брише се.

Члан 3.

Члан 5. мења се и гласи:

„Члан 5.

Средства за спровођење ове уредбе обезбеђена су Законом о буџету Републике Србије за 2024. годину („Службени гласник РС”, број 92/23), у оквиру Раздела 24 – Министарство пољопривреде, шумарства и водопривреде, Глава 24.6 – Управа за аграрна плаћања, Програм 0103 – Подстицаји у пољопривреди и руралном развоју, Функција 420 – Пољопривреда, шумарство, лов и риболов, Програмска активност/пројекат 0007 – Правила и мере уређења тржишта, Економска класификација 451 – Субвенције јавним нефинансијским предузећима и организацијама, у износу од 1.050.000.000 динара.”.

Члан 4.

Ова уредба ступа на снагу наредног дана од дана објављивања у „Службеном гласнику Републике Србије”.

05 број 110-1950/2024

У Београду, 8. марта 2024. године

**Влада**

Председник,

**Ана Брнабић,** с.р.